Die kosbare boodskap gaan jy nie van die preekstoel af hoor nie, nie op Facebook, Twitter of in boeke vind nie. Jy gaan dit nie by ‘n vriend of vriendin hoor nie.
Dis geen wonder geduld word so hoog aangeskryf in die Bybel en in talle ander geskrifte nie. Dis seker die moeilikste deug om op aanspraak te maak. En ek sukkel, o, ek sukkel met geduld. Ek wil so graag alles nou laat gebeur, en natuurlik kan mens nie ŉ groen vrug ryp druk nie. Mens kan tyd nie aanjaag nie. Tyd luister nie na jou nie, dit wag nie op jou nie, dit stap teen sy eie pas en jy moet maar saamstap of agterbly. Natuurlik vra tyd nie vir jou wat jy wil hê nie. Jy kan maar jou bestelling plaas; tyd sal besluit of dit op jou versoekdatum afgelewer sal word soos jy bestel het. Geduld en tyd loop saam en jy kan die een nie van die ander skei nie.